Standarta grozījuma apstiprināšana ar aizsargātu nosaukumu apzīmēta vīna nozares produkta specifikācijā: paziņojuma publicēšana saskaņā ar Komisijas Deleģētās regulas (ES) 2019/33 17. panta 2. un 3. punktu

(2022/C 170/09)

Šis paziņojums ir publicēts saskaņā ar Komisijas Deleģētās regulas (ES) 2019/33 (1) 17. panta 5. punktu.

PAZIŅOJUMS PAR STANDARTA GROZĪJUMU, AR KO GROZA VIENOTO DOKUMENTU

“La Mancha”

PDO-ES-A0045-AM04

Paziņojuma datums: 27.1.2022.

APSTIPRINĀTĀ GROZĪJUMA APRAKSTS UN PAMATOJUMS

1. Izmaiņas organoleptisko īpašību aprakstā

APRAKSTS

Organoleptisko īpašību aprakstā ir veiktas šādas izmaiņas:

attiecībā uz sausu un jaunu sārtvīnu: krāsu aprakstošais vārds “sarkanīga” ir aizstāts ar vārdiem “laša oranža”, bet vārdkopa “augļu vai ziedu aromāti” ir aizstāta ar vārdkopu “pirmējās aromātu nianses”;

attiecībā uz tradicionālu sausu sārtvīnu: krāsu aprakstošais vārds “sarkanīga” ir aizstāts ar vārdiem “laša oranža” bet vārdkopa “ar pirmējām aromāta niansēm” ir aizstāta ar vārdkopu “tīri aromāti”;

attiecībā uz tradicionālu sausu sarkanvīnu: vārdkopa “augļaini, ar pirmējām aromāta niansēm” ir aizstāta ar vārdu “tīri”;

attiecībā uz sausu un jaunu sārtvīnu: aromātu aprakstošais vārds “augļains” ir aizstāts ar vārdkopu “ar pirmējām aromāta niansēm” un ir svītrota vārdkopa “kurā jūtama augļu pēcgarša”;

attiecībā uz kvalitatīvu dzirkstošo vīnu: aromātu aprakstošais vārds “augļaini” ir aizstāts ar vārdu “izteikti”.

Grozīts produkta specifikācijas 2.2.1. punkta iv) apakšpunkts, 2.2.2. punkta v) un vii) apakšpunkts, 2.2.7. punkts un 2.2.8. punkts un vienotā dokumenta 4. punkts.

Šie ir standarta grozījumi, jo ar tiem pielāgo organoleptiskās īpašības, lai tās varētu labāk izvērtēt sensorajā analīzē, un tie neietver izmaiņas produktā. Produkts saglabā saiknes aprakstā norādītās īpašības un profilu, kas veidojies dabas faktoru un cilvēkfaktoru mijiedarbības rezultātā. Tāpēc uzskatāms, ka šis grozījums neietilpst nevienā no Deleģētās regulas (ES) 2019/33 14. panta 1. punktā minētajām kategorijām.

PAMATOJUMS

Izmaiņas attiecībā uz jauniem sārtvīniem ir saistītas ar to krāsu un pašreizējām tendencēm šādu tirgū pārdoto vīnu ražošanā, kā arī ar aromātu, jo ir konstatēts, ka var būt jauni sārtvīni ar zālaugu niansēm vai citām pirmējām aromāta niansēm, kas nebija iekļautas iepriekšējā redakcijā un kas neietekmē šā veida vīnu īpašības.

Izmaiņas attiecībā uz tradicionāliem sausajiem sarkanvīniem un sārtvīniem veiktas tāpēc, ka tos iztur mucās vai tvertnēs, un tas nozīmē, ka ir jāpārstrādā organoleptiskie apraksti, jo šiem vīniem nepiemīt primāri un augļaini aromāti. Attiecībā uz sārtvīna krāsu izmaiņas veiktas iepriekš minētā iemesla dēļ.

Tāpat jāpārstrādā no vairākām šķirnēm ražotu pusdzirkstošo un dzirkstošo vīnu organoleptiskie apraksti, jo tiem piemīt nevis augļaina, bet drīzāk ziedaina smarža vai citi aromāti.

2. Jauna iepakojuma veida pievienošana

APRAKSTS

Pievienots jauns ar ACVN “La Mancha” apzīmēto vīnu iepakojuma veids. Saskaņā ar attiecīgajiem tiesību aktiem jauniem sarkanvīniem, sārtvīniem un baltvīniem ir atļauts izmantot pārtikai piemērotus 18–40 cl skārda traukus.

Lai izlabotu kļūdu, vārdkopa “pildīts pudelēs” ir aizstāta ar vārdu “iepakojumā”. Punktā par aizdares veidu tagad ir noteikts izņēmums attiecībā uz skārda traukiem un kastē iepakotu vīnu (“bag in box”).

Šis grozījums attiecas uz produkta specifikācijas 8. punktu, bet vienoto dokumentu neietekmē.

Šis ir standarta grozījums, jo tas neietilpst nevienā no Deleģētās regulas (ES) 2019/33 14. panta 1. punktā minētajām kategorijām.

PAMATOJUMS

Mērķis ir paplašināt ar ACVN “La Mancha” apzīmēto vīnu iepakojumu klāstu, jo pašreizējās tirgus tendences liecina par augošu pieprasījumu pēc minētā veida iepakojuma. Turklāt šāda veida vīna iepakojums neietekmē vīna īpašības.

Abas pārējās izmaiņas ir teksta labojumi.

VIENOTAIS DOKUMENTS

1. Nosaukums(-i)

La Mancha

2. Ģeogrāfiskās izcelsmes norādes veids

ACVN — aizsargāts cilmes vietas nosaukums

3. Vīnkopības produktu kategorijas

1. Vīns

5. Kvalitatīvais dzirkstošais vīns

8. Pusdzirkstošais vīns

4. Vīna vai vīnu apraksts

1. Baltvīns un sārtvīns, jaunie un tradicionālie vīni, kā arī ozolkoka mucās izturētie baltvīni

ĪSS APRAKSTS

Zems spirta saturs. Baltvīnu krāsa mainās no zaļganas līdz dzeltenai, gandrīz zeltainai. Tie ir izteikti un augļaini, ar pirmējām aromāta niansēm, nedaudz skābi un līdzsvaroti.

Ja šie vīni kādu laiku ir izturēti mucās, to krāsa ir dzeltena, zeltaina vai salmdzeltena, tiem piemīt grauzdējumiem raksturīgas garšas nianses, kas jūtamas uz vaniļas un ilgstošu ozolkoka un augļu nošu fona.

Sārtvīnu krāsa ir no sārtas līdz laša oranžai, un tiem piemīt izteikti aromāti un pirmējas aromāta nianses. Tie ir nedaudz skābi, līdzsvaroti un ar augļu garšu.

Mucā raudzēto vīnu aromātam un pēcgaršai ir raksturīgas mucas koksnes notis.

* Jauno vīnu maksimālais gaistošais [skābums]: 8,33 mekv./l.

* Maksimālais sulfītu daudzums: 190 mg/l, ja cukuru saturs > 5 g/l (izņemot ozolkoka mucās izturēto vīnu).

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 9 Minimālais kopējais skābums Izteikts vīnskābē — 4 grami uz litru Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru) 140

2. Jaunie un tradicionālie sarkanvīni un ozolkoka mucās izturētie sarkanvīni

ĪSS APRAKSTS

Šie vīni ir purpursarkanā vai granātābolu krāsā, izteikti, augļaini, ar pirmējām aromāta niansēm. Pēc garšas tie ir piesātināti ar tanīnu, ar līdzsvarotu spirta/skābuma līmeni, augļaini un ar ilgnoturīgu pēcgaršu. To vīnu krāsa, kas kādu laiku izturēti mucās, ir no granātsarkanas līdz rubīnsarkanai. Tie ir izteikti, augļaini, ar pirmējām un vaniļas aromāta niansēm. Šiem vīniem ir ilgstoša un līdzsvarota garša, kurā jūtamas vaniļas notis. Turpinot izturēt šos vīnus, tiem var parādīties terakotas vai oranžas krāsas nianses. Tie ir ilgnoturīgi un medaini. Tiem ir maiga, harmoniska, noapaļota un strukturēta garša. Mucā raudzētajiem vīniem raksturīgas mucas koksnes aromātu nianses un pēcgarša.

* Jauno vīnu maksimālais gaistošais [skābums]: 8,33 mekv./l.

* Maksimālais sulfītu daudzums: 180 mg/l, ja cukuru saturs > 5 g/l (izņemot ozolkoka mucās izturēto vīnu).

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 11,5 Minimālais kopējais skābums Izteikts vīnskābē — 4 grami uz litru Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru) 130

3. Dabiski saldais tradicionālais vīns

ĪSS APRAKSTS

Baltvīni atbilst sausajiem vīniem, savukārt sarkanvīnu krāsa mainās no granātsarkana līdz dzeltenbrūnam tonim. Intensīvi aromātiski, atgādina augļus un/vai ievārījumus, līdzsvaroti un pilnmiesīgi.

* Maksimālais kopējais spirta saturs atbilst attiecīgajos ES tiesību aktos noteiktajām robežvērtībām.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) 13 Minimālais kopējais skābums Izteikts vīnskābē — 4 grami uz litru Maksimālais gaistošais skābums (miliekvivalentos uz litru) 20 Maksimālais kopējais sēra dioksīda saturs (miligramos uz litru) 250

4. Kategorijas “crianza”, “reserva” un “gran reserva” baltvīns un sarkanvīns

ĪSS APRAKSTS

Baltvīnu krāsa atkarībā no to vecuma mainās no salmdzeltenas līdz dažādas intensitātes zeltainai nokrāsai. Ar kokam un grauzdējumiem raksturīgu aromātu. Līdzsvaroti. Sarkanvīni atkarībā no vecuma ir granātsarkanā vai terakotas krāsā. Līdz ar vīnu vecumu mainās to aromāts: augļu notis pāriet uz kokam un/vai grauzdējumiem raksturīgām niansēm. Šiem vīniem ir līdzsvarota un pilnmiesīga garša.

* Maksimālais kopējais spirta saturs atbilst attiecīgajos ES tiesību aktos noteiktajām robežvērtībām.

** Minimālais faktiskais spirta saturs tilpuma % ir noteikts specifikācijā atkarībā no tā, vai tas ir baltvīns vai sarkanvīns.

*** Gaistošā skābuma zemākās robežvērtības atkarībā no vīna izturēšanas līmeņa un ilguma.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Izteikts vīnskābē — 4 grami uz litru Maksimālais gaistošais skābums (miliekvivalentos uz litru) 20 Maksimālais kopējais sēra dioksīda saturs (miligramos uz litru) 150

5. Kvalitatīvais dzirkstošais vīns

ĪSS APRAKSTS

Dzirkstošo baltvīnu krāsa mainās no gaišas līdz zeltainai un spilgtai nokrāsai, savukārt sārtvīniem raksturīgi gaiši rozā toņi. Burbuļi ir nelieli un noturīgi. Smarža — tīra un augļaina. Garša — izteikta un līdzsvarota.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Izteikts vīnskābē — 4 grami uz litru Maksimālais gaistošais skābums (miliekvivalentos uz litru) 11,66 Maksimālais kopējais sēra dioksīda saturs (miligramos uz litru)

6. Pusdzirkstošais vīns

ĪSS APRAKSTS

Pusdzirkstošie vīni var būt baltvīni, kam raksturīgas dažādas dzeltenās krāsas nianses, sārtvīni, kam piemīt dažādas rozā krāsas nianses, un sarkanvīni purpursarkanā krāsā. Pēc smaržas baltvīniem raksturīgsas pirmējās aromātu nianses, savukārt sārtvīniem un sarkanvīniem — intensīvi aromāti, kas atgādina sarkanos augļus. Tie ir vīni ar izteiktu un līdzsvarotu garšu un ievērojamu oglekļa dioksīda daudzumu.

Vispārīgās analītiskās īpašības Maksimālais kopējais spirta saturs (tilp. %) Minimālais faktiskais spirta saturs (tilp. %) Minimālais kopējais skābums Izteikts vīnskābē — 4 grami uz litru Maksimālais gaistošais skābums (miliekvivalentos uz litru) 10 Maksimālais kopējais sēra dioksīda saturs (miligramos uz litru)

5. Vīndarības metodes

5.1. Īpašās vīndarības metodes

1. Īpašā vīndarības metode

Baltvīniem, sārtvīniem un sarkanvīniem [kas apzīmēti ar šo ACVN] jābūt gatavotiem tikai no atļautajām šķirnēm. Baltvīna un sarkanvīna vīnogu šķirņu maisījums nav atļauts.

Maksimālais pārstrādes apjoms ir 74 litri vīna no katriem 100 kg novākto vīnogu.

Baltvīnus un sārtvīnus gatavo, sasmalcinot vīnogu ķekarus un notecinot, izmantojot statisko vai dinamisko sistēmu. Vīnogas var iepriekš macerēt, lai veicinātu aromātu un krāsas izdalīšanos; misu raudzē maksimāli 22 °C temperatūrā.

Sarkanvīni jāraudzē kopā ar mizām vismaz 3 dienas maksimāli 28 °C temperatūrā.

5.2. Maksimālais ražas iznākums

1. Vīndārzi, kuros vīnogulāju vainagu veido kausveida formā

10 000 kg vīnogu no hektāra

2. Vīndārzi, kuros vīnogulāju vainagu veido kausveida formā

74 hl no hektāra

3. Vīndārzi, kuros vīnogulāju vainagu veido, izmantojot špaleras

13 000 kg vīnogu no hektāra

4. Vīndārzi, kuros vīnogulāju vainagu veido, izmantojot špaleras

96,2 hl no hektāra

6. Noteiktais ģeogrāfiskais apgabals

Lamanča ir dabas un vēsturisks reģions, kas atrodas Spānijas centrā, Kastīlijas-Lamančas autonomajā apgabalā. Tas aptver Alvasetes provinces ziemeļu daļu, Sjudadrealas dienvidu un dienvidrietumu daļu, Toledo austrumu daļu un Kvenkas provinces dienvidrietumu daļu.

7. Galvenā(-ās) vīna vīnogu šķirne(-es)

“AIRÉN”

“BOBAL”

“CABERNET SAUVIGNON”

“GARNACHA TINTA”

“MACABEO” — “VIURA”

“SYRAH”

“TEMPRANILLO” — “CENCIBEL”

“VERDEJO”

8. Saiknes vai saikņu apraksts

8.1. Vīns

Manchegan līdzenuma augsni veido miocēna ēras nogulumi — kaļķakmens, merģelis un smiltis —, kas piešķir zemei brūnu vai sarkanbrūnu krāsu. Lamančas ar kaļķakmeni bagātās augsnes padara šo apgabalu ideālu, lai ražotu pilnmiesīgus, izturēšanai piemērotus sarkanvīnus, savukārt smilšainais kaļķakmens piešķir vīnam patīkamu stiprumu.

Nokrišņu trūkums (300–350 mm gadā) un lielais saulesgaismas daudzums (3 000 saules stundas) nodrošina spilgtas krāsas vīnus ar īpaši intensīvu aromātu.

Vidējā vīndārzu raža ir zema, un tas arī palīdz piešķirt vīniem izcilu līdzsvaru.

8.2. Pusdzirkstošais vīns

Pusdzirkstošajos vīnos augļu aromātus un nokrāsas rada izteikti kontinentālais klimats, sarkanbrūnās augsnes sastāvs un augstās temperatūras. Šo vīnu ražošanai izmanto vīnus, kas aprakstīti vīnu iedaļā. Tāpēc minētās iedaļas saturs attiecas arī uz šiem vīniem.

8.3. Kvalitatīvais dzirkstošais vīns

Ģeogrāfiskā vide ļauj audzēt specifikācijā norādītās šķirnes, kas vīniem nodrošina daudzveidību un līdzsvaru. Tāpat arī nokrišņu trūkums un saules gaismas stundu skaits rada dabisku spirta saturu, ļaujot ražot vīnus ar noteiktu spirta saturu. Lai ražotu dzirkstošos vīnus, kā bāzes vīnu izmanto vīnu iedaļā minētos. Tāpēc šīs iedaļas saturs attiecas arī uz dzirkstošajiem vīniem.

9. Būtiski papildu nosacījumi (iepakojums, marķējums, citas prasības)

Tiesiskais regulējums:

valsts tiesību akti.

Papildu nosacījuma veids:

papildu noteikumi attiecībā uz marķējumu.

Nosacījuma apraksts:

lai izmantotu vienas konkrētas vīnogu šķirnes nosaukumu, vismaz 85 % izmantoto vīnogu jābūt no minētās šķirnes; tas jānorāda vīna darītavas uzskaites dokumentos.

Ar ACVN “La Mancha” apzīmēto kvalitatīvo dzirkstošo vīnu etiķetēs var izmantot apzīmējumus “Premium” un “Reserva”.

Saite uz produkta specifikāciju

http://pagina.jccm.es/agricul/paginas/comercial-industrial/consejos_new/pliegos/Mod_pliego_La-Mancha.pdf

(1) OV L 9, 11.1.2019., 2. lpp.